Regeringen var stor i slaget, da den 31. juli i år afgav det officielle danske tilbud i kampen om at få EU’s lægemiddelagentur til landet. Regeringen har tilbudt EU at lade den danske statskasse betale for husleje, drift, it-faciliteter, vand, varme, el og meget andet i 20 år, hvis ellers unionen vil placere EU’s lægemiddelagentur i København.

Prisen fortalte regeringen aldrig om, men med udgangspunkt i interne regeringsdokumenter om netop prisoverslaget sår Dansk Folkeparti og SF nu tvivl om den brede parlamentariske opbakning til regeringens tilbud. De interne regeringsdokumenter viser, at regeringen budgetterer med at bruge 1,7 mia. kr. fra statskassens råderum til at betale udgifterne i to årtier til European Medicines Agency (EMA). Heraf skal de 1,2 mia. kr. gå til ren huslejebetaling. Netop husleje indgår ellers ikke som parameter i det katalog af kriterier, som EU har fremlagt i konkurrencen om at huse EMA.

Beløbet er omtrent 34 gange højere end de 49 mio. kr., som Finansudvalget før sommerferien sagde ja til at bruge på at reservere 27.000 m2 i Ørestad-domicilet Copenhagen Towers i seks måneder, mens EU-landene beslutter sig for en fremtidig placering for EMA’s 890 højtuddannede medarbejdere.